คำกล่าวของสมณทูต

โอกาสเยี่ยมเยียนสังฆมณฑลราชบุรีอย่างเป็นทางการ

๘ กันยายน ๒๐๑๓ โอกาสฉลองอาสนวิหารแม่พระบังเกิด บางนกแขวก

เรียนพระสังฆราช

สวัสดีพี่น้องสงฆ์ นักบวชชาย-หญิง

และพี่น้องคริสตชนที่เคารพทุกท่าน

พ่อคงต้องกล่าวจากใจจริงอีกครั้งหนึ่งว่า ขอบใจสำหรับการต้อนรับที่สง่าและอบอุ่นที่พี่น้องแสดงออกด้วยความรักและมีความหมาย เป็นประสบการณ์ความทรงจำที่ดี ที่ได้มาพบพวกท่าน ร่วมฉลองด้วยพิธีบูชาขอบพระคุณด้วยกัน ภาวนาด้วยกัน และร่วมรับประทานอาหารด้วยกันฉันพี่น้อง

พ่อขอนำพระพรและความปรารถนาดีจากพระสันตะปาปามายังพี่น้องทุกท่าน พ่อได้มีโอกาสเข้าเฝ้าระหว่างวันที่ ๒๑-๒๓ มิถุนายน ๒๐๑๓ เป็นโอกาสที่พระสันตะปาปาพบกับบรรดาสมณทูต พระสันตะปาปาผู้ที่พระเป็นเจ้าทรงประทานให้พวกเราด้วยพระญาณสอดส่องของพระองค์ ในฐานะชุมพาบาลและผู้นำ พระสันตะปาปาเป็นที่ประทับใจของประชาชนทั่วโลกในเรื่องความสุภาพ ชีวิตสมถะ และความสัมพันธ์กับทุกคนดุจบิดา พระสันตะปาปาทรงสอนพวกเรา ผู้เป็นศาสนบริกรของพระศาสนจักรให้ตระหนักถึงความต้องการของโลกปัจจุบัน เราโมทนาคุณพระผู้เป็นเจ้า ที่ทรงประทานพระสันตะปาปา ฟรังซิส พ่อขอให้พี่น้องภาวนาเพื่อพระสันตะปาปา ขอพระเป็นเจ้าประทานพลังแห่งพระจิตเจ้าแด่พระองค์ ให้พระองค์มีพลานามัยที่สมบูรณ์ เพื่อจะได้ทำงานที่หนักและสำคัญให้สำเร็จลุล่วงไปในฐานะชุมพาบาลของพระศาสนจักรสากล

ประการที่สอง จากใจจริงของพ่อ พ่อขอร่วมแสดงความยินดีโอกาสฉลองอาสนวิหารที่มอบแด่แม่พระบังเกิด โดยคำเสนอวอนขอของพระแม่มารีย์ ขอให้สังฆมณฑลราชบุรีเติบโตและเข้มแข็งในความเชื่อ เพื่อให้ความรักของพระคริสตเจ้าแพร่กระจายเข้าไปในชีวิตของเรา เพื่อเราจะสามารถเป็นพยานถึงความรักของพระองค์ในสังคม

เมื่อเช้านี้ ก่อนพิธีบูชาขอบพระคุณ เราได้พร้อมใจกันเสกศิลาฤกษ์ “ บ้านผู้สูงอายุ ” เราพบว่าในโลกปัจจุบัน มีประชาชนหลายกลุ่มที่ต้องการความรักและความเอาใจใส่จากเรา เช่นคนชรา ผู้ป่วย คนต่างชาติ ผู้อพยพ มีประชาชนมากมายรอบข้างเราที่ต้องการความรักจากเรา จงจำคำที่พระเยซูคริสตเจ้าตรัสว่า “ ท่านทำสิ่งใดต่อพี่น้องผู้ต่ำต้อยที่สุดของเราคนหนึ่ง ท่านก็ทำสิ่งนั้นต่อเรา ” ( มัทธิว ๒๕ : ๔๐ )

เมื่อท่านรักและเอาใจใส่เพื่อนพี่น้อง ก็พิสูจน์ได้ว่าท่านเป็นศิษย์ขององค์พระคริสต์ ดังข้อความที่ว่า “ เราให้บัญญัติใหม่แก่ท่านทั้งหลาย ให้ท่านรักกัน เรารักท่านทั้งหลายอย่างไรท่านก็จงรักกันอย่างนั้นเถิด ถ้าท่านมีความรักต่อกัน ทุกคนจะรู้ว่า ท่านเป็นศิษย์ของเรา ” ( ยอห์น ๑๓ : ๓๔-๓๕)

กระแสเรียก

 พ่อมีความสุขและดีใจมาก เมื่อพ่อได้อ่านและทราบว่าในบรรดาสังฆมณฑลต่างๆในสภาพระสังฆราชแห่งประเทศไทย สังฆมณฑลราชบุรีมีพระสงฆ์และพระสังฆราชที่ดี มีความสามารถ ขณะนี้มีพระสังฆราชที่มาจากสังฆมณฑลราชบุรี คือ พระสังฆราช ยอห์น บอสโก ปัญญา พระสังฆราชของเรา พระสังฆราชยอแซฟ ชูศักดิ์ สิริสุทธิ์ พระสังฆราชแห่งสังฆมณฑลนครราชสีมา และพระสังฆราชซิลวีโอ สิริพงษ์ จรัสศรี พระสังฆราชแห่งจันทบุรี

 สังฆมณฑลราชบุรียังมีกระแสเรียกเป็นพระสงฆ์และนักบวช มีพระสงฆ์สังฆมณฑลถึง ๕๘ ท่าน พระสงฆ์นักบวช/มิชชันนารีจำนวน ๑๖ ท่าน ภราดา ๖ ท่านและซิสเตอร์ ๙๖ ท่านที่ทำงานอยู่ในสังฆมณฑล เมื่อเดือนสิงหาคมที่ผ่านมา มีการบวชพระสงฆ์ใหม่อีกหนึ่งท่าน พ่อดีใจมากเมื่อทราบอีกว่าสังฆมณฑลของท่านสิ่งพระสงฆ์ ๒ ท่าน ไปทำงานเป็นมิชชันนารีในประเทศกัมพูชา เราโมทนาคุณองค์พระผู้เป็นเจ้าสำหรับพระพรแห่งกระแสเรียกการเป็นสงฆ์และนักบวช พ่อขอพระเป็นเจ้าอวยพรทุกครอบครัว เพื่อว่าจากครอบครัวที่ดี ท่านจะส่งบุตรชาย-หญิงเข้ารับใช้พระศาสนจักร ให้เราระลึกอยู่เสมอว่าพระองค์ทรงเตรียมทุกอย่างไว้ตามความต้องการของท่าน เพื่อเราจะกระทำให้น้ำพระทัยของพระองค์สำเร็จและเป็นที่พอพระทัยเสมอ

การประกาศพระวรสาร

 เราทุกคนมีความตระหนักในหน้าที่ของพระศาสนจักรที่จะต้องประกาศพระวรสารของพระคริสตเจ้าเสมอและทุกสถานที่ จงจำคำสอนของพระเยซูคริสตเจ้า ก่อนที่พระองค์จะเสด็จขึ้นสวรรค์ พระองค์สั่งบรรดาอัครสาวกของพระองค์ว่า “ ท่านทั้งหลายจงไปสั่งสอนนานาชาติให้มาเป็นศิษย์ของเรา ทำพิธีล้างบาปให้เขา เดชะพระนามพระบิดา พระบุตร และพระจิต จงสอนเขาให้ปฏิบัติตามคำสั่งทุกข้อที่เราให้แก่ท่าน ” ( มัทธิว ๒๘ : ๑๙ –๒๐ ) คริสตชนกลุ่มแรกๆมีความซื่อสัตย์ต่อคำสั่งนี้มาก โอกาสพระจิตเจ้าเสด็จลงมา ( กิจการ ๒ : ๑๔) พวกเขาไม่รู้สึกเหน็ดเหนื่อยในการช่วยให้ทุกคนทั่วโลกรู้จักพระวรสาร และพระเยซูคริสตเจ้าผู้เป็นพระเป็นเจ้าแท้และมนุษย์แท้ พระองค์สิ้นพระชนม์และเสด็จกลับเป็นขึ้นมา พระองค์นำความรอดตามที่พระเป็นเจ้าทรงสัญญาไว้มาให้เรา ดังนั้นการประกาศพระวรสารจึงเป็นงานจำเป็นและสำคัญอย่างยิ่งที่พระศาสนจักรจะต้องกระทำอย่างจริงจัง ต้องไม่มองข้ามงานประกาศพระวรสาร นักบุญเปาโลผู้ได้รับนามว่าอัครสาวกของคนต่างความเชื่อ ประกาศกร้าวว่า “ วิบัตจงมีแก่ข้าฯ ถ้าข้าฯไม่ประกาศพระวรสาร ” ( ๑ คร ๙)

 พ่อชื่นชมและขอสนุบสนุนสังฆมณฑลราชบุรีในการทำงานประกาศพระวรสาร งานแพร่ธรรมกับบรรดาชนเผ่าต่างๆ ขอให้ระลึกถึงคำที่นักบุญเปาโลกล่าวว่า “ จงอย่าเหน็ดเหนื่อยในการประกาศพระวรสาร เพราะการเก็บเกี่ยวจะมาในไม่ช้านี้ ” ( กาลาเทีย ๕)

ปีแห่งความเชื่อ

 งานประกาศพระวรสารสู่ปวงชน ( ad extra ) เราเข้าใจกันเองอยู่แล้วว่าจะต้องเริ่มจากตัวเราเอง เราต้องได้รับการประกาศข่าวดีก่อน แล้วจึงออกไปประกาศข่าวดีให้ผู้อื่น เราแต่ละคนจะต้องมีความเชื่อที่ลุ่มลึก เชื่อมั่นในข่าวดีแล้วจึงออกไปประกาศข่าวดีนั้น ทุกคนได้รับพันธกิจให้เป็นมิชชันนารีด้วยการเป็นพยานชีวิตตามความหวังที่เรามี

 สมณลิขิตของพระสันตะปาปากิตติคุณ เบเนดิกต์ที่ ๑๖ พระองค์ทรงประกาศ “ ปีแห่งความเชื่อ ” ระหว่างวันที่ ๑๑ ตุลาคม ๒๐๑๒ ถึง ๒๔ พฤศจิกายน ๒๐๑๓ เพื่อระลึกถึงครบ ๕๐ ปีของการเปิดประชุมสภาสังคายนาวาติกันที่ ๒

 “ การประกาศพระวรสาร ” และ “ ปีแห่งความเชื่อ ” เป็นเรื่องเดียวกันและสัมพันธ์กันเพราะการประกาศพระวรสารต้องเริ่มมาจากความเชื่อในองค์พระผู้เป็นเจ้าที่ปรากฎในองค์พระคริสต์เจ้า และเป็นความเชื่อเดียวกัน

 ในปีแห่งความเชื่อ เราทุกคนได้รับการเรียกร้องให้ฟื้นฟูความเชื่อของเราในองค์พระเยซูคริสตเจ้า เราต้องกลับใจอย่างแท้จริง เข้ามาพบกับพระองค์ พระผู้ช่วยโลกให้รอด เราได้รับเชิญให้มาพบความเชื่อ ให้มาพบแสงสว่างของความยินดี และกำลังใจเมื่อมาพบกับพระเยซูคริสตเจ้า ( ประตูแห่งความเชื่อ ข้อ ๖) เราได้รับการเตือนให้ตระหนักในความสำคัญขององค์พระผู้เป็นเจ้าและองค์พระคริสต์เจ้าผู้เป็นศูนย์กลางชีวิตของเรา การเฉลิมฉลองศีลศักดิ์สิทธิ์ เฉพาะอย่างยิ่งศีลมหาสนิทซึ่งเป็นพื้นฐานสำคัญในชีวิตของคริสตชน ” เราต้องพบคุณค่าของพระวาจาที่หล่อเลี้ยงเรา พระวาจาที่พระศาสนจักรทรงมอบแก่เรา และยังทรงญประทานปังทรงชีวิตแก่เราเหมือนที่ทรงประทานให้แก่บรรดาอัครสาวก ” ( ยอห์น ๖ : ๕๑ )(ประตูแห่งความเชื่อ ข้อ ๓) เราต้องไม่ลืมว่าชีวิตสนิทสัมพันธ์ของเรากับองค์พระผู้เป็นเจ้าอยู่บนพื้นฐานของพระวาจาที่สั่งสอนเรา และที่เรายอมรับ เฉลิมฉลองและรำพึงภาวนาอยู่ในพระศาสนจักร ” ( พระวจนะของพระเป็นเจ้า )

 ในสังคมปัจจุบัน เราทุกคนได้รับการเรียกร้องให้ทำหน้าที่เป็นผู้ประกาศพระวรสาร ด้วยการเป็นพยานถึงความสุขที่เราได้ค้นพบในองค์พระผู้เป็นเจ้า โดยการเผยแสดงทางพระเยซูคริสต์เจ้า “ พระศาสนจักรทั้งหมดและชุมพาบาลทุกคน จงกระทำการเหมือนองค์พระคริสต์เจ้า ต้องออกไปนำประชาชนให้พ้นจากทะเลทราย ไปสู่ดินแดนที่ปลอดภัย นำพวกเขาให้พบกับพระบุตรแต่องค์เดียวของพระเป็นเจ้า เพราะพระองค์จะให้ชีวิตใหม่ ชีวิตที่มีความสุขสมบูรณ์ ( บทเทศน์พระสันตะปาปากิตติคุณ เบเนดิกต์ที่ ๑๖ เมื่อวันที่ ๒๔ เมษายน ๒๐๐๕)

 พระสันตะปาปาฟรังซิสทรงกระตุ้นเตือนเราว่า “ จงออกจากตัวเราเอง เข้าไปพบปะกับผู้อื่น จงมีชีวิตใกล้ชิดกับพวกเขา จงนำแสงสว่างแห่งความเชื่อและความยินดีไปยังพวกเขา....จงทำอย่างนี้ด้วยความรักและความนุ่มนวลแบบองค์พระผู้เป็นเจ้า จงกระทำด้วยความเคารพ อดทน โดยระลึกอยู่เสมอว่าองค์พระผู้เป็นเจ้าทรงใช้มือ เท้า หัวใจของเราด้วยกิจกรรมแห่งความเชื่อ เพื่อนำพวกเขาให้พบความเชื่อ ” และพระ สันตะปาปาฟรังซิสทรงแนะนำว่าการประกาศพระวรสารในโลกปัจจุบัน ต้องกระทำด้วยความสุภาพ ยากจนและยุติธรรมตามแบบอย่างของพระคริสตเจ้า พระองค์ทรงสอนด้วยความรักเมตตา ด้วยการรักษาผู้เจ็บไข้ พระสันตะปาปาในฐานะผู้มีอำนาจสูงสุดของพระศาสนจักรและประมุขแห่งกรุงโรม พระองค์เชิญชวนเราทุกคนให้ร่วมงานกับพระองค์ด้วยการกระทำที่เต็มด้วยความรักและความยุติธรรม

 ให้เราภาวนาอ้อนวอนขอความช่วยเหลือจากพระแม่มารีย์พรหมจารี พระมารดาของพระศาสนจักร โปรดนำเรา ในการดำเนินชีวิตด้วยความรักและความยุติธรรม และขอโมทนาคุณพระแม่มารีย์ในความคุ้มครองและช่วยเหลือของพระแม่

 พี่น้องที่เคารพรัก

 พ่อขอแบ่งปันความคิดกับพี่น้องเพียงเท่านี้ พ่อขอให้พี่น้องภาวนาเพื่อพระสันตะปาปา ขณะเดียวกัน พ่อจะภาวนาให้กับสังฆมณฑลที่รักของพวกเรา เพื่อบรรดาพระสงฆ์ พี่น้องนักบวชชาย-หญิงและคริสตชนทุกคน จงภาวนาให้พ่อด้วย พ่อขอขอบพระคุณและขอให้มีความสุขโอกาสฉลองในวันนี้